તા. 9-10-1989ના રોજ અમદાવાદ આવીને મેં એમને લાંબો પત્ર લખ્યો. એમાં મારા વિષે માહિતીદર્શક બીજું ઘણું લખવા ઉપરાંત એક વાક્ય લખ્યું હતું : ‘હું શું છું એની મને ખબર છે, પણ એ સાથે જ હું શું નથી એની પણ મને ગમ છે’ આ ઉપરાંત એમ પણ લખ્યું કે બનાવટી રાજકુમારવાળી વાત પરથી નવલકથા લખવામાં મને રસ-રુચિ નથી.પણ ધારું તો પેલી માયાબેનવાળી વાત પરથી નવલકથા લખી શકું ( એક આડવાત : બનાવટી રાજકુમારવાળી વાત પરથી પણ મેં આગળ જતા એક નવલકથા ‘ચિત્રલેખા’માં લખી, જેના પરથી મશહૂર નાટ્યકાર અરવિંદ જોશીએ નાટક ‘આયના તૂટે તો બને આભલા’નું સર્જન કર્યું અને હવે એક હિંદી નિર્માતા હિંદી ફિલ્મ બનાવવાનો પ્લાન કરી રહ્યા છે. એમાં પ્રખ્યાત દિગ્દર્શક ભાઇ સંજય છેલનો મોટો ફાળો છે.)